Ursus deningeri

Ursus deningeri er en utdødd bjørneart. Den var utbredt i Eurasia i pleistocen for 1,0–0,2 millioner år siden. 

I tidlig pleistocen levde bjørnen Ursus etruscus i Europa. Den kan være stamfar til to utviklingslinjer. Den ene, de arctoide bjørnene, leder fram til den nålevende brunbjørnen (U. arctos). Den andre utviklingslinja er de spelaeoide, som i Europa kulminerte med hulebjørnen (U. spelaeus).

Den spelaeoide utviklingslinjen er helt utdødd. Den kjennetegnes av reduksjon i antall premolarer (framjeksler). Det er beskrevet mange arter, men de fleste regnes nå som synonymer for den formrike U. deningeri. Antall premolarer hos denne store arten varierer fra én til tre. De europeiske formene fra yngre pleistocen regnes til de mer spesialiserte U. spelaeus og U. ingressus.

En mindre art, Ursus savini, blir av mange regnet som stamfar for U. deningeri, men den representerer kanskje heller en selvstendig utviklingslinje. Den er mest kjent fra steppene i Øst-Europa og sørlige Sibir, men funn er gjort fra England til Kolyma i nordøstlige Sibir. U. rossicus og U. uralensis regnes som synonymer for U. savini.

Man trodde tidligere at de spelaeoide bjørnene bare levde i Europa østover til Ural og sørøstover til Kaukasus. I de siste tiåra er det gjort funn av Ursus deningeri i Israel, Transkaukasia, Kirgisistan, Transbajkal, Kina, ved elva Jana i Nord-Sibir og kanskje i Mongolia og Korea. Evnen til å tilpasse seg ulike miljøer under pleistocen må ha vært stor.

Referanser

Eksterne lenker 
 

Bjørner
Utdødde pattedyr